Dansk Folkepartis transportordfører, Kim Christiansen, er færdig i Folketinget. Det står klart, efter at alle stemmer Østjyllands Storkreds er optalt.

Det er den sidste kreds, der manglede at blive optalt. Og dermed er alle stemmer i landet talt op.

Dansk Folkeparti går fra fem til to mandater i Østjylland. Kim Christiansen må nøjes med 1156 personlige stemmer, hvilket sender ham ud af Folketinget.

Det bliver i stedet partiets Hans Kristian Bundgaard-Skibby og Mette Hjermind Dencker, der løber med partiets to mandater i kredsen.

Kim Christiansen har mødt modvind i løbet af de seneste par måneder, da han har stået i spidsen for et forslag om en omfartsvej ved Mariager til 377 millioner kroner.

Kim Christiansen bor selv i nærheden af Mariager og driver en kro i byen.

Vejen skulle føre tung trafik uden om byen, men forslaget blev mødt af hård kritik.

Dansk Folkeparti bøjede efterfølgende af og foreslog i stedet en mindre omfartsvej til 80 millioner kroner.

Med resultatet fra Østjylland står det således klart, at Kim Christiansen ligesom partifællen Martin Henriksen ryger ud af Folketinget.

Det blev Socialdemokratiets Nicolai Wammen, der løb med størstedelen af stemmerne i Østjylland. Han fik 23.427 personlige stemmer.

Nicolai Wammen er tidligere borgmester i Aarhus.

Samtidig står det klart, at Ole Birk Olesen (LA) overlever Liberal Alliances tilbagegang. Han tager sig af partiets ene mandat i kredsen.

ritzau